  Виталий Пронин Денис Агашин 12-тӥ мае Ижевск город администрацилэн йырыз Д. Агашин ялӥз дырызлэсь вазь ужезлэсь куштӥськемез сярысь. Денис Агашин та должностьын вал 2010-тӥ арын 26-тӥ ноябрьысен. Городын улӥсьёс, ужбергатӥсьёс уно пол сое пыкылӥзы мыдлань ужамез понна. Трос юанъёс кылдылӥзы шоркарын ас тодэмъя пуктӥськонъя, стоянкаосъя. Но шуг учыръёс дыръя кивалтӥсь ӵемысь ыштӥськылӥз. Озьы кылем арын город ӧжыт ӧз выйы зор ву улэ, толалтэ ульчаосты соге лымы... Тӧро Александр Соловьёв одӥг пол гинэ ӧз косылы Денис Владимировичез югдурез тупатыны, но тросаз учыръёсы аслыз выроно луылӥз секыт ужпумъёсты сэрттон-пертчонэн. Трос юанъёссы кылдӥзы город Думаысь депутатъёслэн но. Соос Агашинлы вазиськон гожтӥзы, сессиын сое шараяны дасяськизы вал, но Денис Владимирович азьпалтӥз сыӵе шуккетэз, малпаз ас мылкыдызъя пуконэныз люкиськыны. Калыклы со ивортӥз: матысь дыре малпа общественной ужен вырыны, нош сентябре выльысь город Думае быръёнъёсы пыриськыны - кужымзэ мертаны чакла Устинов ёросысь одӥг мандатъем округъя. Толон город Думаысь вань депутатъёс огкылысь дурбасьтӥзы азьвыл кивалтӥсьсылэн мылкыдэзлы. Город администрацилэн йырызлэн полномочиосыз йылпумъяськытозь, туэ 13-тӥ сентябрёзь, солэсь ужзэ быдэсъялоз воштӥсез Сергей Климов. Элькунлэн Тӧроез Александр Соловьёв шуиз: та учыр шӧдӥськыны кулэ ӧвӧл уж вылын, шоркарысь югдурез чакласа возёзы городлэн йырыз но, Правительстволэн Тӧроез но. Ольга Зорина Туспуктэм: Теги: Ижкар политика  